Else Hagen

Else Hagen (født 21. september 1914 på Eydehavn, død 17. august 2010 i Oslo) var en norsk billedkunstner som arbeidet med maleri, grafikk og relieffer. Hun er særlig kjent for sine store materialbilder, blant annet i Stortingets trappehall. Andre materialbilder smykker norske kirker, universiteter og andre offentlige bygninger. Moland kommune hedret henne i 1983 ved å gi en gate hennes navn, Else Hagens vei. 

Da hun i 1950 vant konkurransen om utsmykning av Nøtterøy realskole (nå Borgheim skole) ble hun den første kvinnelige kunstneren som fikk et offentlig utsmykningsoppdrag i Norge.

Bakgrunn 
Else Hagen ble født på Eydehavn, hennes foreldre var ingeniør Sverre E. Hagen (1871–1947) og Sigrid Svendsen (1877–1963).  Da hun var åtte år gammel flyttet familien. De tidlige barndomsårene på det nyetablerte industristedet Eydehavn skulle få avgjørende betydning for Else Hagens kunstneriske virksomhet seinere i livet. Hun opplevde de vanskelige årene etter første verdenskrig da fabrikkene stanset opp og mange i Eydehavn led nød. Hun delte opplevelsene i disse barndomsårene med Claes Gill (1910–1973).

Kunstnerskap 
Else Hagen hadde utdannelse fra Statens håndverks- og kunstindustriskole og Statens kunstakademi (1934 – 1938).  

I 1936 debuterte hun på Høstutstillingen, 22 år gammel. I 1945 vant hun førsteprisen i en konkurranse om figurkomposisjon som ble avholdt av Unge Kunstneres Samfund. I 1950 ble hun tildelt Ingrid Jespersens legat, som var et prestisjefylt dansk kunstnerstipend. Da hun hadde vunnet konkurransen om utsmykningen av Nøtterøy realskole (nå Borgheim skole), arbeidet hun med kartongene til den store fresken gjennom mesteparten av 1951 og vinteren 1952. Sommeren 1952 overførte hun kartongskissene til langveggen og tverrveggen i den nye skolens daværende festsal og frokostrom. Malerkollegaen Kaare Wildhagen var hennes assistent under denne  delen av arbeidet. Motivet for tverrveggen var Hva skal jeg bli?, mens motivet på langveggen trakk linjene fra hjemkommunen Nøtterøy til fjerne steder som Paris (representert ved Eiffeltårnet), Asia, New York City og Afrika. 

Hagen fikk mye ros for både motivvalg og utførelse av oppdraget på Nøtterøy. Fire år senere ble hun hentet tilbake til Vestfold; hun mottok et nytt utsmykningsoppdrag som denne gangen gjaldt Fylkeslandbruksskolen i Stokke i Vestfold. De tre veggfeltene som skulle utsmykkes inspirerte henne til verket Primstaven. 

Inntil annen halvdel av 1950-årene arbeidet Else Hagen hovedsakelig med maleri. Motivene hentet hun fra de enkle hverdagslige situasjonene. Mennesker og fremfor alt mennesket var Else Hagens viktigste motiv. I 1950 vant hun konkurranse om utsmykning av Nøtterøy realskole – og var den første malerinne i Norge som fikk en stor utsmykningsoppgave. 

Fra slutten av 1940-årene arbeidet hun også med grafikk. Motivene var delvis de samme som i maleriene. Teknikkene var først fargelitografi, senere dyptrykk og serigrafi. Fargelitografien «Blå hester» fra 1975 ble i 2003 gjengitt på et norsk frimerke, jfr Liste over kunstverk på norske frimerker.

Fra 1959 til 1978 arbeidet hun med en serie store materialmosaikker i offentlige bygninger i Oslo, Bærum, Bergen og Haugesund. Dette er hennes mest kjente arbeider, og hun er blitt kalt «norsk monumentalkunsts grande dame».

Hun laget også kirkekunst; i perioden 1971–1979 ferdigstilte hun en altertavle til Østerås kirke i Bærum.

Monumentalarbeider
 Stortinget. Steinmosaikk «Samfunn».(1966)
 Universitetsbiblioteket i Bergen. Kopperrelieff (1971) Emaljerelieff (1975)
 Østerås kirke, Bærum. Altertavle. Messing, mosaikk og emalje. (1974)
 Bredtvet kirke, Oslo. Altertavle. Messing, mosaikk og emalje.(1977)
 Norges idrettshøgskole, Oslo. Relieff. (1975)
 Haugesund rådhus, Tre metallrelieffer. (1978)

Museer og samlinger 
 Nasjonalgalleriet 
 Stenersens samling ved Bergen Kunstmuseum
 Bergen billedgalleri ved Bergen Kunstmuseum
 Centralteatret 
 Eydehavnmuseet

Familie 
Hun giftet seg i 1938 med maler, grafiker og arkitekt Arne E. Holm (1911–2009). De fikk to barn sammen, arkitekt På Didrik Holm og skuespiller og sanger Bentine Holm.

Referanser

Litteratur 
 Kristin Bae Mysen: «Kunstneren Else Hagen krysser sitt spor». Agderposten 29. november 2003 
 Elsebeth Heyerdahl-Larsen: «Else Hagen. Nekrolog» i Aftenposten 8. september 2010
 Kåre Engbråthen: «Minneord» i Agderposten 21. september 2010

Eksterne lenker 
 Eydehavnportalen om Else Hagen

Norske malere
Norske grafikere
Mosaikkunstnere
Personer fra Arendal kommune
Fødsler i 1914
Dødsfall i 2010